**2018 05 07 Referat fra medlemsmøte i Hillestad bygdekvinnelag-**

 **på besøk på Lørdal gård i Sundbyfoss 7. mai 2018.**

Anne Berit Finden ønsket velkommen og takket for at vi 12 damene fra Hillestad fikk komme på besøk til Lørdal gård denne fine forsommerkvelden. Litt lagssaker først; Vi har fått takkekort fra Synnøve Hegg fra hennes store dag og brev fra kommunen med høring om nytt veinavn ved Stubsrud; Stubsrudsveien eller Stubsrudgrenda. Vi går for Stubsrudgrenda. NBK har sendt ut et skriv i forbindelse med jordbruksoppgjøret. De vil at det skal sendes til avisene som leserinnlegg. Anne Berit leste innlegget. Det sendes fra Hillestad, Botne og Vassås bygdekvinnelag til Jarlsberg.

Så fikk vi servert vafler ute foran huset, der alle stoler og krakker var dekket med saueskinn fra gårdens sauer.

Gården de kjøpte for 6 år siden er fra 1645 og er det eldste huset i Hof. Det skal restaureres senere, nå bygger de opp flere ulike bygninger på gården, og driver anleggsgartnerfirmaet TNT landskap. Tone Almehagen driver også med et prosjekt i Bredtvedt kvinnefengsel; «Dronning i eget liv» der kvinnene sår frø og passer sin egen kasse og opplever mestringen ved å se det vokser og gror. Vi fikk også prøve oss med å lage potte av avispapir, fulle på jord og sette hvitløk i den. Så er det bare å vente…Asparges driver de også med, ganske intenst når det står på det og.

Med 102 lam som nylig var født, i tillegg til de store, var det liv å røre blant sauene, noen ordnet mat selv hos sauemor, andre måtte få litt ekstra på flaske av Tone, ellers hoppet og sprang de og lekte seg. Vi fikk en rundtur på gården der vi både vår innom hos sauene og fikk se og høre om bygging og planer videre. I det nye veksthuset har de planter til de ulike anleggene de har ansvar for.

Hillestadvannet og prosjekter for å bedre det er Tore Felin engasjert i. Vi fikk et interessant innblikk i tanker, planer og arbeid med dette. Jammen er det mye spennende som skjer her, vi kommer gjerne tilbake senere for å se utviklingen videre eller kanskje kjøpe asparges eller saueskinn eller annet? Anne Berit takket hjertelig fra oss alle med boka«Godt drikke» og vi reiste inspirerte hjem fulle av inntrykk.

 Åse Kristine Guthus, sekretær.